11 iunie 2018

**COMUNICAT DE PRESĂ**

**ANFP - începe competiţia!**

Începând cu 11 iunie 2018, Agenţia Naţională a Funcţionarilor Publici (ANFP) demarează înscrierile la cea de-**a XI-a ediţie a Competiţiei celor mai bune practici din administraţia publică din România**. Prin intermediul acestei competiţii, ANFP va identifica iniţiative şi rezultate cu un real impact asupra modernizării administraţiei publice pentru a le promova, ulterior, în cadrul conferinţei internaţionale anuale, **Inovaţie şi calitate în sectorul public**.

Competiţia este deschisă instituţiilor şi autorităţilor publice de la toate nivelurile administraţiei publice, înscrierea desfăşurându-se în perioada **11 iunie – 31 iulie 2018**, pe site-ul [www.anfp.gov.ro](http://www.anfp.gov.ro),la secţiunea *Inovaţie şi calitate/ Competiţia*. Informaţiile necesare pentru depunerea bunelor practici şi formatul standard pentru aplicaţie pot fi consultate în cadrul aceleiaşi secţiuni.

**În vederea promovării bunelor practici inovative şi a rezultatelor acestora,** în competiţie sunt aşteptate proiecte/cazuri de bună practică care nu au mai fost premiate la ediţiile anterioare.

 Secţiunile tematice ale acestei ediţii sunt următoarele:

* Investiţii inteligente în dezvoltarea resurselor umane;
* Inițiative și soluții integrate pentru dezvoltarea durabilă;
* Consultarea publică - premisă pentru funcționalitatea mecanismelor codecizionale;

Competiţia se finalizează cu premierea celor mai bune practici în cadrul **conferinţei internaţionale *„Inovaţie şi calitate în sectorul public”***,care va avea loc în luna octombrie,precum și cu diseminarea acestora la nivel naţional printr-un **Ghid de bune practici**.

**„Apreciez faptul că acest proiect anual al Agenţiei Naţionale a Funcţionarilor Publici a reuşit de fiecare dată să recunoască şi să ierarhizeze acele practici din administraţia publică care şi-au pus, prin valoarea lor, amprenta asupra comunităţilor şi a vieţii cetăţenilor, în general. Sunt convins că oamenii din spatele acestor iniţiative merită întreaga noastră apreciere, iar instituţiile publice pe care le reprezintă, o recunoaştere la nivel naţional şi internaţional, obiective pe care Agenţia le va atinge şi cu ocazia celei de-a XI-a ediţii a conferinţei *Inovaţie şi calitate în sectorul public*.”,** a precizat Vasile-Felix COZMA, preşedintele ANFP.



 ***Direcţia Comunicare şi Relaţii Internaţionale***

***comunicare@anfp.gov.ro***

***Tel. 0374 112 749***